
[image: ]Սույն գիրքը թվայնացվել է Գրքասեր ՀԿ-ում՝ հայերենով գրականության պահպանման, հանրայնացման և ժամանակակից թվային միջավայրում հասանելի դարձնելու նպատակով։

Կազմակերպության նախաձեռնությունը միտված է հայերեն գրքերի և տեքստերի տարածմանը, ընթերցանության խթանմանը և մշակութային ոչ նյութական ժառանգության պահպանությանը՝ ապահովելով դրանց հասանելիությունը հնարավորինս լայն շրջանակների համար։

Մենք հավատում ենք, որ թվայնացումը ոչ միայն պահպանման միջոց է, այլև գիտելիքի, գրականության և մշակույթի շարունակական փոխանցման կարևոր ուղի։
Գրքասեր ՀԿ-ն գրքերը ձայնագրում և թվայնացնում է բացառապես Ձեր նվիրատվությունների շնորհիվ։ Կազմակերպությանը կարող եք օժանդակել հետևյալ հղումով՝

Իլյա Իլֆ, Եվգենի Պետրով
Վերապահված տեղը
Պոսիդելկինի կյանքից մի վշտալի փաստի մասին է պատմվածքը։
Փորձանքը կատարվեց ոչ այն պատճառով, որ Պոսիդելկինը հիմար էր: Ոչ, ավելի շուտ նա խելացի էր:
Մի խոսքով, կատարվեց այն, ինչ արդեն եղել է ժողովուրդների և առանձին անձանց պատմության մեջ՝ խելքից պատուհաս: Գործն առնչվում է երկաթուղով ուղևորությանը:
Պոսիդելկինի ջանքերի վերջնական նպատակն ահա թե ինչին էր հանգում․ սեպտեմբերի 13-ին թողնել Մոսկվան, որպեսզի երկու օր անց հասնել Եյսկ՝ Ազովի ծովում բուժիչ լոգանքներ ընդունելու: Ամեն բան լավ կարգավորված էր՝ ուղեգիրը, արձակուրդը, ընտանեկան գործերը: Բայց ահա՝ երկաթուղին... Մեկնումին երկու ամիս էր մնացել, իսկ տոմս դեռևս չկար:
«Ժամանակն է արտակարգ միջոցներ ձեռնարկել,— վճռեց Պոսիդելկինը:— Քաղաքային կայան ես չեմ գնա: Կայարան էլ չեմ գնա: Այնտեղ գնալու հարկ չկա, այնտեղ տոմս գնել չի լինի: Ասում են, այնտեղի տոմսարկղներում արդեն ոչ թե տոմս են վաճառում, այլ լեղապարկի դեղափոշի և խաղաթուղթ: Ոչ, ոչ, տոմսն այլ կերպ է պետք գտնել»:
Հենց այդ «այլ կերպը» զբաղեցրեց արդեն հիշատակած երկու ամիսը:
— Եթե ինձ սիրում եք,— ասում էր Պոսիդելկինը իր յուրաքանչյուր ծանոթին,— ինձ համար Եյսկի տոմս գտեք: Չոր տեղ: Պառկելու համար:
— Իսկ կանգնելու չե՞ք ուզում,— թեթևամտորեն պատասխանում էին ծանոթները:
— Վերջ տվեք այդ կատակներին,— դառնանում էր Պոսիդելկինը,— մարդուն հարկավոր է Եյսկ գնալ՝ կազդուրվելու, իսկ դուք... Ուրեմն, չմոռանաք: Սեպտեմբերի տասներեքի համար: Հավանաբար դուք ունեք ծանոթներ, որոնք ամեն ինչ կարող են: Ո՛չ, ո՛չ: Հենց այնպես մի խոստացեք, գրեք ծոցատետրում: Եթե ինձ սիրում եք:
Սակայն այդ բոլոր գործողությունները չէին հանգստացնում, այսպես ասած, կատարյալ երաշխիք չէին տալիս: Պոսիդելկինը երկյուղ ուներ մրցակիցներից: Բոլոր անցորդների մեջ ապագա ուղևորներ էր տեսնում: Եվ իրոք, համարյա բոլոր անցորդները նյարդայնորեն դեսուդեն էին նայում, ասես միայն մի րոպեով էին հեռացել երկաթուղային տոմսեր գնելու հերթից:
«Վատ է, վատ,— մտածում էր Պոսիդելկինը,— ավելի վճռական է հարկավոր գործել: Սիստեմ է պետք»:
Մի ամբողջ երեկո Պոսիդելկինը զբաղված էր սխեմա կազմելով: Եթե հիմա նրան բռնեին, ապա, անկասկած, կվճռեին, որ Պոսիդելկինը պարագլուխն է ընդհատակյա խոշոր մի կազմակերպության, որը զբաղված է կամ երկաթուղային կամրջի պայթեցման, կամ էլ բաց տիպի կոոպերատիվներում խոշոր հափշտակությունների նախապատրաստմամբ:
Թղթի վրա պատկերված էին մանր շրջանակներ, քառակուսիներ, կետագծեր, տպատառեր, թվեր և ազգանուններ: Սխեմայով կարելի էր հետևել առնվազն հարյուրի չափ մարդկանց կյանքին և գործունեությանը. ովքեր են, որտեղ են ապրում, ինչ բնավորություն ունեն, ինչ թուլություններ, ում հետ են բարեկամություն անում, ում չեն սիրում: Կուսակցականների ազգանունների դիմաց խաչեր էին դրված: Անկուսակցականներին փոքրիկ զրոներ էին բաժին ընկել: Դրանից բացի, փաստաթղթում բավական տարօրինակ բնութագրումներ էին առկա.
«Բռունելևսկի: Անպայման կարող է»:
«Նիկիֆորով: Կարող է, բայց հազիվ թե ուզենա»:
«Մալցև-Պալցև: Կուզենա, բայց հազիվ թե կարողանա»:«
Բումագին: Չի ուզում և չի կարող»:
«Կոշկովադելցև: Կարող է, բայց սրիկա է»:
Եվ այդ ամենը հանգում էր մեն մի բանի՝ կոշտ տեղի տոմս գնել, պառկելու համար:
«Մի տեղից կհաջողվի,— անրջում էր Պոսիդելկինը,— գլխավորը նրանց ոչ մի րոպե հանգիստ չտալն է: Չէ որ բոլորն էլ ռենեգատ են ու դավաճան: Կխոստանան, հետո ոչինչ էլ չեն անի»:
Որքան մոտենում էր մեկնելու օրը, այնքան ավելի հուսաբեկ էր դառնում Պոսիդելկինի գործունեությունը: Դա արդեն սկսում էր սպառնալ քաղաքի հանգստությանը: Մարդիկ թաքնվում էին նրանից: Սակայն նա հետապնդում էր անխոնջաբար: Պտտովի և ավտոմատ կայանները նա ծանրաբեռնել էր անհամար կանչերով:
— Ընկեր Մալցևին կարելի՞ է: Այո, Պալցևին: Այո, այո, Մալցև-Պալցևին: Ով է հարցնո՞ւմ: Ասացեք՝ Լյոլլան: Ընկեր Մալցև՞: Բարև ձեզ, ընկեր Մալցև: Ոչ, Լյոլյան չէ: Ես եմ, Պոսիդելկինը: Ընկեր Մալցև, դուք ինձ խոստացել եք, չէ՞: Այո, այո, Եյսկ, պառկելու համար: Ինչո՞ւ ժամանակ չունեք: Այդ դեպքում ես տաքսիով կգամ ձեզ մոտ: Պետք չէ՞: Իսկ դուք իրո՞ք չեք խաբի ինձ: Լավ, մեծահոգաբար ներեցեք:
Տեսնելով իրեն հարկավոր մարդուն, Պոսիդելկինը, վտանգն արհամարհելով, նետվում էր փողոցային երթևեկության ամենախիտ տեղերը: Ճռնչում էին ավտոմեքենաների արգելակները, և գունատվում էին վարորդները:
— Ուրեմն, չեք մոռանա,— հասկացնում էր Պոսիդելկինը, փողոցի մեջտեղում կանգնած,— Եյսկ, պառկելու համար: Մի կոշտ տեղ:
Երբ նրան միլիցիայի բաժանմունք էին տանում փողոցային երթևեկության կարգը խախտելու համար, կարողանում էր ճանապարհին միլիցիոներից երդում կորզել, որ վերջինս իր համար տոմս կգտնի:
— Դուք միլիցիա եք, դուք ամեն ինչ կարող եք,— ասում էր նա աղերսագին:
Եվ միլիցիոների ազգանունը, համապատասխան շրջանակով ու բնութագրմամբ («Կարող է, բայց կայուն չէ») հայտնվում էր սարսափելի սխեմայի մեջ:
Մեկնելուց մի շաբաթ առաջ Պոսիդելկինին ներկայացավ անծանոթ մի քաղաքացի և նրան հանձնեց Եյսկ մեկնելու տոմսը: Երջանկությանը սահման չկար: Պոսիդելկինը գրկեց քաղաքացուն, համբուրեց շրթունքները, բայց այդպես էլ չհիշեց դեմքը (այնքան մարդու էր խնդրել տոմսի համար, որ բոլորին հիշել միանգամայն անհնար էր):
Նույն օրը մոտոցիկլով մի ցրիչ եկավ Մալցև-Պալցևի կողմից: Եյսկ մեկնելու տոմս էր բերել: Պոսիդելկինը շնորհակալություն հայտնեց, բայց փողը սրտնեղված տվեց:
«Ստիպված եմ մի տոմսը կայարանում վաճառել»,— վճռեց նա:
Ա՛հ, Պոսիդելկինն իզուր, իզուր չէր հավատում մարդկությանը:
Սխեման գործում էր անխափան, ինչպես լավ յուղած մաուզերը, պահունակ պահունակի վրա արձակելով:
Մեկնելուց մեկ օր առաջ Պոսիդելկինը երեսունութ տոմսերի (կոշտ, պառկելու համար) տեր դարձավ: Տոմսերի գինը վճարելով՝ սպառվեց արձակուրդային դրամը, նաև վաթսունյոթ կոպեկը բռներով՝ Տորգսինի համար:
Ինչպիսի՜ ստորություն: Ոչ ոք դավաճան կամ ռենեգատ դուրս չեկավ:
Իսկ տոմսերը շարունակում էին գալ: Պոսիդելկինն արդեն թաքնվում էր, բայց նրան գտնում էին: Տոմսերի թիվը հասավ քառասունչորսի:
Գնացքի մեկնելուց մի ժամ առաջ Պոսիդելկինը կանգնած էր կայարանի գրանիտե առմուտքին և որակավորում չունեցող մուրացկանի անհամարձակ ձայնով խնդրում էր անցորդներին.
— Եյսկ քաղաքի տոմս գնեք: Բուժիչ տեղ է Եյսկը: Չեք զղջա:
Սակայն գնող չկար: Բոլորը շատ լավ գիտեին, որ կայարանում տոմս գնել չի լինի և որ հարկավոր է գործել ծանոթների միջոցով: Փոխարենը պետական մեքենայով եկան Բռունելևսկին, Բումագինը և Կոշկովլադելցևը։ Նրանք տոմսեր էին բերել:
Տխուր ճանապարհ էր Պոսիդելկինի համար:
Վագոնում մենակ էր:
Եվ գլխավորը՝ փորձանքը կատարվեց ոչ այն պատճառով, որ Պոսիդելկինը հիմար էր: Ոչ, ավելի շուտ նա խելացի էր: Պարզապես նրա ծանոթները չափից ավելի ազդեցիկ էին: Իսկ տոմսը տոմսարկղից գնելու հրաշալի կանոնը, չգիտես ինչու, մոռացվել էր:
1932 թ.

